S-70/2016

Mál þetta, sem dómtekið var 2. maí sl., er höfðað með ákæru lögreglustjórans á Norðurlandi eystra á hendur X.

Ákæra, útgefin 6. apríl 2016, sbr. mál nr. S-70/2016.

Með þessari ákæru er ákærða gefin að sök fíkniefnalagabrot;

,,með því að hafa fimmtudaginn 4. febrúar 2016, verið með í vörslum sínum á heimili sínu 17,05 grömm af amfetamíni, 0,93 grömm af kókaíni og 40,96 grömm af maríhúana, en ákærði hugðist selja hlut af þessum efnum og hafði gert ráðstafanir til þess og fyrir að hafa nokkrum dögum áður en lögreglan gerði húsleit á heimili hans selt [A], 10 grömm af amfetamíni og eitthvað af kannabisefnum.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því, sem lögreglan lagði hald á og tilgreind eru í efnaskrám nr. 31.865, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákæra, útgefin 28. apríl 2016, sbr. mál nr. S-80/2016.

Með þessari ákæru er ákærða gefin að sök fíkniefnalagabrot;

,,með því að hafa þriðjudaginn 9. febrúar 2016, verið með í vörslum sínum á heimili sínu 0,90 grömm af tóbaksblönduðu kannabisefni að [...].

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því, sem lögreglan lagði hald á og tilgreind eru í efnaskrám nr. 31.906, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Með heimild í 169. gr. laga nr. 88, 2008 um meðferð sakamála voru ákærumálin sameinuð í eitt.

Ákærði krefst vægustu refsingar sem lög leyfa.

I.

Ákærði hefur hér fyrir dómi skýlaust játað sakargiftir samkvæmt fyrrgreindum ákærum.

Með vísan til játningar ákærða, sem ekki er ástæða til að efa að sé sannleikanum samkvæm, en einnig með hliðsjón af rannsóknarskjölum lögreglu, verður lagður dómur á málið samkvæmt heimild í 164. gr. laga nr. 88, 2008, án frekari sönnunarfærslu.

Með vísan til játningar ákærða og ofannefndra gagna þykir sök ákærða nægilega sönnuð, en brot hans eru réttilega færð til refsiákvæða í ákæruskjölum.

II.

Ákærði, sem er 31 árs, á samkvæmt sakavottorði að baki umtalsverðan sakaferil, sem er nær samfelldur frá árinu 2004, en síðast var hann dæmdur á árunum 2011 og 2015. Ákærði var þannig dæmdur þann 3. mars 2011 fyrir alvarleg hegningarlagabrot og brot gegn ávana- og fíkniefnalöggjöfinni, en brotin framdi hann á árunum 2009-2010. Var að ræða hegningarauka við fyrri dóma að hluta til, en vegna þessa var ákærði dæmdur í fangelsi í tvö ár og sex mánuði.

Hinn 7. júlí 2013 veitti Fangelsismálastofnun ákærða reynslulausn í tvö ár, á samtals 300 daga eftirstöðvum áður nefndrar refsingar.

Ákærði var þann 28. október 2015 dæmdur fyrir brot gegn ákvæðum ávana- og fíkniefnalöggjafarinnar, og þ. á m. fyrir sölu slíkra efna. Með háttseminni rauf ákærði skilorð fyrrnefndrar reynslulausnar Fangelsismálastofnunar og var hún því tekin upp og ákærða gerð refsing í einu lagi, sem var ákvörðuð tólf mánaða óskilorðsbundið fangelsi.

Í því máli sem hér er til umfjöllunar hefur ákærði gerst sekur um brot gegn ávana- og fíkniefnalöggjöfinni og þ. á m. með sölu á fíkniefnum, sbr. til hliðsjónar lokaákvæði 6. gr. laga nr. 65, 1974 með síðari breytingum.

Refsing ákærða þykir að ofangreindu virtu og með hliðsjón af viðeigandi ákvæðum 70. gr., en einnig 77. gr. almennra hegningarlaga hæfilega ákveðin fangelsi í tvo mánuði, sem ekki þykir fært að skilorðsbinda.

Dæma ber ákærða til að sæta upptöku á áðurgreindum fíkniefnum svo sem í dómsorði greinir.

Engan sakarkostnað leiddi af rekstri málsins samkvæmt yfirlýsingu sækjanda fyrir dómi.

Ó-kk-nf Ó-kk-nf, héraðsdómari kveður upp dóm þennan.

D Ó M S O R Ð

Ákærði, X, sæti fangelsi í tvo mánuði.

Ákærði sæti upptöku á 17,5 grömmum af amfetamíni, 0,93 grömmum af kókaíni, 40,96 grömmum af maríhúana og 0,90 grömmum af tóbaksblönduðu kannabisefni, sbr. efnaskýrslur lögreglu nr. 31.865 og 31.906.